Onder die Laeveld se sterre is ’n fees 15 jaar gelede gebore. En dié mylpaal is behoorlik gevier toe vanjaar se Innibos-kunstefees op ’n hoë noot met die Huisgenoot-verhoog se afskopkonsert ingelui word.
Kan die sangers hul eie 15de verjaardag onthou? Dit was blykbaar vir niemand so ’n mylpaal soos Innibos s’n nie.
Reynardt Hugo, lid van die manne-trio Adam, sê hy sal sy agtste verjaardag nooit vergeet nie. Hoekom? Sy ma het vir hom ’n Ninja Turtle-koek gebak.
Die Ghoema-bekroonde Dewald Wasserfall het die gehoor op hul voete gehad met treffers soos Jy Is die Storm.